นายกรัฐมนตรี หารือคณะกรรมการนโยบายเขตพัฒนาพิเศษภาคตะวันออก พร้อมเน้นย้ำให้ช่วยส่งข้อมูลเข้าสภาผู้แทนราษฎร เพื่อสร้างความเข้าใจที่ตรงกัน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ประชุมคณะกรรมการนโยบายเขตพัฒนาพิเศษภาคตะวันออก ครั้งที่ 3/2565 ผ่านระบบ Video Conference โดยมีหน่วยงานที่เกี่ยวข้องร่วมประชุมอย่างพร้อมเพรียง ซึ่งนายกรัฐมนตรี กล่าวระหว่างเปิดประชุมว่า ต้องขอขอบคุณในความคืบหน้า ทั้งที่ผ่านมาและปัจจุบัน แต่ยอมรับว่าก็ยังมีปัญหาอยู่บ้างในหลายเรื่อง ซึ่งจำเป็นต้องชี้แจงทั้งในสภาฯและในโอกาสต่างๆ ด้วย ขณะนี้คณะทำงานได้สรุปข้อมูลต่างๆ มาเรียบร้อยแล้ว เพื่อที่ตนเองจะได้มีโอกาสนำไปชี้แจงต่อสภาฯในส่วนที่เป็นหลักการต่อไป ส่วนในรายละเอียดก็จะมอบหมายให้รองนายกรัฐมนตรี ได้ตรวจสอบและชี้แจงอีกครั้ง เพื่อสร้างความเข้าใจและจะได้เห็นว่าแต่ละโครงการมีความสำคัญอย่างไร เพราะนี่คืออนาคตของประเทศไทย ที่จะทำให้ประเทศไทยหลุดพ้นกับดักความยากจนและรายได้ปานกลาง เพราะถ้าไม่มีโครงการเหล่านี้ ประเทศก็คงเดินหน้าไม่ได้และสิ่งสำคัญที่สุดจะต้องดูแลประชาชนมากยิ่งขึ้น เพื่อให้อยู่รอดและให้เกิดการพัฒนาอย่างยั่งยืนตามวิสัยทัศน์ของรัฐบาล พร้อมขอเน้นย้ำอีกครั้งว่าทุกอย่างต้องทำด้วยความรอบคอบและระมัดระวัง